text: 99 husstande skal koge forurenet drikkevand
  18 december 2017 kl. 11.43
  99 husstande koblet på Sandvad Vandværk skal nu koge vandet før brug efter fund af e-coli-bakterier.
  Der er nu registreret forurening af drikkevandet hos to vandværker i Vejle Kommune. I sidste uge fik borgere i Vesterlund påbud om at koge drikkevandet før brug på grund af forurening. I dag lyder samme melding til 99 husstande i Sandvad.
  - Der er fundet e-coli- og andre coliforme bakterier i drikkevandet. Derfor skal borgerne i Sandvad koge drikkevandet, siger Bo Uttrup, miljøtekniker, Vejle Kommune, til TV SYD.
  Han fortæller, at der nu vil blive udtaget prøver fra vandværkets to boringer samt inde fra selve vandværket for at finde ud af, hvor forureningen stammer fra.
  Om de 99 berørte husstande skal koge drikkevandet hen over jul og nytår er endnu usikkert. 
  - Vi har sendt prøverne som hasteprøver, så forhåbentligt foreligger resultaterne inden jul, siger Bo Uttrup. 
  På Vejle Kommunes hjemmeside kan man se, hvordan man håndterer situationen i Sandvad.
  
  